Hreppsnefnd Reykhólahrepps brá nokkuð í brún þegar inn á borð hennar barst bréf frá heilbrigðis - og tryggingaráðuneytinu fyrir skömmu . Ekki það að bréf frá þeirri stofnun sé eitthvað til að óttast , heldur var í því ósk um umsögn á því að nú yrði Reykhólahreppur færður undir heilbrigðisumdæmi Vestfjarða . Hreppsnefndarmenn könnuðust ekki við að til stæði að færa íbúa Reykhólahrepps um heilbrigðisumdæmi og rituðu ráðuneytinu bréf þar sem gjörningnum var mótmælt og þess krafist að hreppurinn tilheyrði áfram heilbrigðisumdæmi Vesturlands . Sveitarstjóri hafði samband við ráðuneytið og kom þá í ljós að um mistök var að ræða . Aldrei stóð til að færa Reykhólahrepp á milli heilbrigðisumdæma og málið því allt á misskilningi byggt . Hvernig á því stendur að út fara bréf frá ráðuneyti um að heilu sveitarfélögin séu færð á milli heilbrigðisumdæma er ekki vitað .